Pranešimas žiniasklaidai

2025 m. vasario mėn. 20 d.

**Ekspertai pataria: kaip pradėti prekiauti kriptovaliutomis**

**Per pastaruosius kelerius metus smulkiųjų investuotojų skaičius Lietuvoje smarkiai išaugo – vis daugiau žmonių supranta, ką reiškia investuoti į akcijas, fondus, obligacijas ar projektus sutelktinio finansavimo platformose. Sparčiai auga ir susidomėjimas kriptovaliutomis, tačiau ši sritis vis dar yra gana nauja, todėl kelia nemažai klausimų. Pirmasis ir svarbiausias klausimas, su kuriuo susiduria daugelis norinčių investuoti – nuo ko pradėti?**

„BlackRock“ ataskaitoje skelbiama, kad kriptovaliutoms prireikė vos 12 metų, kad jas visame pasaulyje naudotų 300 milijonų žmonių. Palyginimui, mobiliesiems telefonams tokius skaičius pasiekti prireikė 21 metų, o internetui – 15 metų.

„Investopedia“ duomenimis, per kelerius pastaruosius metus kriptovaliutų milijonierių skaičius beveik padvigubėjo. Šiuo metu pasaulyje jau yra per 172 tūkst. asmenų, turinčių daugiau nei 1 milijoną JAV dolerių vertės kriptoaktyvų.

„Nenuostabu, kad kritovaliutos vilioja tiek patyrusius, tiek pradedančiuosius investuotojus. Dėl didelio augimo potencialo, inovatyvumo ir galimybės diversifikuoti portfelį kriptovaliutos tampa vis populiaresniu investiciniu pasirinkimu. Akivaizdu, kad netrukus jos taps tradicinio finansų pasaulio dalimi. Dar nežengusiems į kriptovaliutų pasaulį jis gali atrodyti labai sudėtingas, painus, tačiau iš tiesų taip nėra – pradėti investuoti galima įveikus trumpą savarankišką kursą, o vėliau, esant poreikiui, žinias toliau gilinti”, – sako Jonas Juengeris, bendrovės „Bifinity“ vadovas.

Norėdami pradėti prekiauti kriptovaliutomis visų pirma susidursite su būtinybe pasirinkti prekybos biržą, suprasti sandorių veikimo principus ir išmokti pagrindinių prekybos strategijų.

**Pasirinkite prekybos biržą**

Labai svarbu pasirinkti patikimą kriptovaliutų biržą. Patartina rinktis turinčią ilgalaikę istoriją, puikią reputaciją, tvirtus saugumo protokolus ir operatyvų klientų aptarnavimą.

Pradedantiesiems dažniau rekomenduojamos centralizuotos biržos (CEX), nes jos paprastesnės, siūlo klientų aptarnavimo paslaugas. Decentralizuotos biržos (DEX) suteikia daugiau anonimiškumo ir kontrolės, bet yra sudėtingesnės.

Pasirinkus biržą reikės susikurti paskyrą. Daugumoje CEX kuriant paskyrą reikia patvirtinti tapatybę (KYC – „Know Your Customer“ procesas). Paprastai prašoma pateikti el. paštą, slaptažodį ir sutikti su sąlygomis.

Be to, dauguma reguliuojamų biržų reikalauja asmens dokumento (pvz., paso, asmens tapatybės kortelės) ir gyvenamąją vietą patvirtinančių dokumentų. Šis procesas skirtas pinigų plovimo prevencijai (AML – „Anti-Money Laundering“).

Susikūrus paskyrą į ją galima įnešti fiat (tradicines) valiutas. Dauguma centralizuotų biržų leidžia naudotojams įnešti fiat valiutą banko pavedimu ar kitais įprastais pinigų pervedimo būdais.

**Prekybos poros**

Už fiat valiutas, pavyzdžiui, eurus ar JAV dolerius galima nusipirkti kriptovaliutų per įvairias kriptovaliutų biržas ar platformas. Ir atvirkščiai – turimas kriptovaliutas galima iškeisti į fiat valiutas, t.y., į įprastus pinigus, ir juos pervesti į savo banko sąskaitą.

Tad yra du pagrindiniai prekybos porų tipai. Pirmasis – kriptovaliutų poros, kuriose abu komponentai yra kriptovaliutos. Pavyzdžiui, eterio (ETH) ir bitkoino (BTC) pora rodo, kiek ETH reikia norint įsigyti vieną BTC.

Antrasis tipas – kriptovaliutų ir fiat valiutų poros. Tai poros, kuriose viena valiuta yra kriptovaliuta, o kita – tradicinė fiat valiuta. Pavyzdžiui, BTC/USD pora rodo, kiek JAV dolerių reikia norint įsigyti vieną bitkoiną.

**Užsakymų knyga**

Šiame etape reikia suprasti, kas yra užsakymų knyga. Tai realiuoju laiku sudarytas dinamiškas kriptovaliutų biržoje investuotojų pateiktų pirkimo ir pardavimo užsakymų sąrašas. Jame pateikiama konkrečios kriptovaliutos pasiūlos ir paklausos informacija įvairiais kainų lygiais.

Užsakymų knyga yra suskirstyta į dvi pagrindines dalis: pirkimo (angl. bids) ir pardavimo (angl. asks) užsakymus. Pirkimo pavedimuose išvardyti prekiautojų, norinčių pirkti kriptovaliutą tam tikra kaina, pavedimai. Jie išdėstyti nuo didžiausios siūlomos kainos iki mažiausios.

Pardavimo užsakymuose rodomi prekiautojų, norinčių parduoti kriptovaliutą už tam tikrą kainą, užsakymai. Jie išdėstyti nuo mažiausios prašomos kainos iki didžiausios.

Rinkos pavedimas (angl. market order) – tai paprasčiausias pavedimo tipas, kuriuo iš karto perkate arba parduodate kriptovaliutą už geriausią rinkoje esančią kainą. Jei pateiktumėte rinkos pavedimą pirkti bitkoinus, jūsų pavedimas būtų suderintas su mažiausiu prašomu pavedimu. Jei pateiktumėte rinkos pavedimą parduoti bitkoinus, jūsų pavedimas būtų suderintas su didžiausiu pasiūlymu.

Ribinis pavedimas (angl. limit order) – tai pavedimas pirkti arba parduoti kriptovaliutą už konkrečią ar geresnę kainą. Pavyzdžiui, jei norite nusipirkti vieną bitkoiną už mažesnę kainą, nei šiuo metu ji yra rinkoje, galite nustatyti ribinį pirkimą. Jei kaina nukris iki norimos ribos ar dar žemiau, jūsų ribinis pavedimas bus įvykdytas ir jūs įsigysite bitkoinų už siekiamą kainą. Tačiau jei kaina niekada nenukris iki nusistatytos ribos, pavedimas ir nebus įvykdytas.

**Kriptovaliutų piniginės**

Kriptovaliutų piniginė yra skaitmeninis įrankis, leidžiantis saugoti, siųsti ir gauti skaitmeninį turtą. Prekiauti kriptovaliutomis be šios piniginės negalėsite.

Pradedantiesiems paprastai rekomenduojama naudoti programinę piniginę, dažnai vadinamą karštąja pinigine (angl. hot wallet). Šio tipo piniginės yra patogios naudoti ir lengvai pasiekiamos per kompiuterio darbalaukio arba mobiliąsias programas.

Naudojantis kriptovaliutų piniginėmis labai svarbu laikytis saugumo, įjungti dviejų veiksnių autentifikavimą (2FA), naudoti stiprius ir unikalius slaptažodžius ir saugioje vietoje laikyti atkūrimo frazių ar privačių raktų atsargines kopijas.

**Prekybos strategijos**

Egzistuoja daug prekybos kriptovaliutomis strategijų. Pavyzdžiui, dienos prekybos strategija (angl. Day trading) – pagal ją įeinama į pozicijas ir išeinama iš jų tą pačią dieną. Kadangi kriptovaliutų rinkos veikia 24 valandas per parą, dienos prekyba kriptovaliutomis paprastai reiškia prekybos stilių, kai prekiautojas įeina į pozicijas ir išeina iš jų per 24 valandas.

Svyravimo prekyba (angl. Swing trading) – kai gauti pelno bandoma pasinaudojant rinkos tendencijomis, tačiau laiko horizontas yra ilgesnis – pozicijos paprastai laikomos nuo poros dienų iki poros mėnesių. Tai dažniausiai pradedančiųjų naudojama strategija, nes ji nekelia streso, kuris būdingas greitam dienos prekybos tempui.

Pozicinė prekyba (angl. Position trading) yra ilgalaikė strategija, kai prekiautojai perka turtą, kad jį laikytų ilgesnį laiką, kelis mėnesius. Investuotojų tikslas – gauti pelno parduodant šį turtą didesne kaina ateityje.

Ilgalaikiai investuotojai, dar vadinami „HODLeriais“, siekia gauti naudos iš bendro kriptovaliutų rinkos augimo. Jie perka ir laiko kriptovaliutas ilgesnį laiką, dažnai kelis mėnesius ar net metus. „HODLing“ taktika idealiai tinka tiems, kurie tiki ilgalaikiu konkrečių kriptovaliutų, pavyzdžiui, bitkoino arba eterio, potencialu.